12.01.2011 09:33   Märt Rask rääkis Vikerhommikule antud intervjuus, et viimasel ajal avalikuks tulnud altkäemaksu ja pistisevõtmise juhtumid näitavad, et Eestis ei ole ühtegi kontrollimatut valdkonda.    "Ühelt poolt näitab see, et meil ei ole ühtegi kontrollimatut sfääri. Teiseks  näitab see seda, et riik on niivõrd tugev, et ta suudab korruptsiooniga võidelda ja sellest on hea meel. Lõppkokkuvõttes, kui me tahame välja juurida pistiseandmise, -võtmise, altkäemaksu andmise-võtmise, korruptsiooni erinevad vormid ja oleme selle endale ühiskonnas eesmärgiks seadnud, siis nende juhtumite avalikuks tulemine näitab seda, et meie õiguskaitseorganid töötavad efektiivselt," selgitas kohtunik.    Raski hinnangul peaks avalikus sektoris olema väga hoolikas töötajate valimisel. "Olgu ta  politsei, kohtusüsteem, avaliku sektori teised lõigud - väga hoolega peab mõtlema, milliseid inimesi tööle võtta, milline peaks nende koolitus olema, tegema esmased uuringud juba enne, kui keegi tööle võetakse. Teiselt poolt on oluline kõigi nende organite sisemine kontrollisüsteem ehk järelevalve," rääkis Rask.    Ta lisas, et kui riigis suhtutakse korruptsiooni kui laialt levinud tegevusse ja seda peetakse elunormiks, siis on selle vastu võitlemine väga raske. "Ilmselt oleme jõudnud arengujärku,  kus see mentaliteet on muutumas ja pannakse tähele, kui keegi vääralt käitub," märkis ta.    Raski sõnul saab Eesti kohtutest õiglase lahendi. "Meil on üles ehitatud kolmeastmeline kohtusüsteem, ühtegi kohtuotsust ei tehta väljaspool seadust ja kui kohtuotsusega ei olda rahul, siis saab seda alati vaidlustada teise astme kohtus või ka riigikohtus," selgitas ta.    Rask märkis, et pistise andmine kohtunikule ei muuda kohtu lõpplahendit, sest ühest kohtunikust ei sõltu kohtuotsuse tegemisel  praktiliselt midagi. "Eksivad need, kes arvavad, et ühele kohtunikule pistise andmine võimaldab saada meelepärast kohtulahendit. See nii ei ole, sest alati on protsessis teine pool ja kui selle kohtuotsusega rahul ei olda, kaevatakse see edasi teise astmesse. Kontrolli võimalus on mitte ainult teoreetiliselt vaid praktiliselt olemas," selgitas Rask.